અમેરિકાની ફેડરલ રિઝર્વે વ્યાજ દરમાં વધારાના મુદ્દે ધીમી ગતિ જાળવવાનો સંકેત આપ્યા બાદ બેંક્સ અને નિકાસકારોની ડોલરમાં વેચવાલી નીકળી હતી, જેના લીધે રૂપિયો ૪૭ પૈસા વધીને ૬૬.૭૫ની બે મહિનાથી વધુ સમયની ઊંચાઈએ બંધ રહ્યો હતો. નવેસરથી આવતા વિદેશી મૂડી પ્રવાહે પણ રૂપિયાને ટેકો આપ્યો હતો, એવું એક ફોરેક્સ ડીલરે જણાવ્યું હતું. ઇન્ટર બેંક ફોરેન એક્સ્ચેન્જ ખાતે રૂપિયો બુધવારના બંધ ૬૭.૨૨ સામે ૬૬.૯૦ના ઊંચા મથાળે ખૂલ્યો હતો, ત્યાર બાદ વધીને ૬૬.૬૪ સુધી ગયો હતો અને બે મહિનાના ઊંચા સ્તરે બંધ રહ્યો હતો. રૂપિયો છેલ્લે ૮ જાન્યુઆરી, ૨૦૧૬ના રોજ ૬૬.૬૩ના સ્તરે બંધ રહ્યો હતો. બે દિવસમાં સ્થાનિક ચલણ ૬૩ પૈસા વધ્યું છે.